
ΔΕΛΤΙΟ ΤΥΠΟΥ
Η Ελλάδα στη SIAL Paris 2026 με τη μεγαλύτερη εθνική συμμετοχή
120 ελληνικές επιχειρήσεις στο εθνικό περίπτερο της σημαντικότερης έκθεσης τροφίμων και ποτών

Αθήνα, 13 Οκτωβρίου 2026 | Η Enterprise Greece οργανώνει τη μεγαλύτερη εθνική συμμετοχή των τελευταίων ετών στην SIAL Paris 2026, την πιο σημαντική διεθνή έκθεση τροφίμων και ποτών παγκοσμίως, η οποία θα πραγματοποιηθεί στο Παρίσι από 17 έως 21 Οκτωβρίου 2026.
Η φετινή ελληνική συμμετοχή αποτελείται από 120 επιχειρήσεις από όλη την Ελλάδα, οι οποίες θα παρουσιάσουν τα προϊόντα τους στο εθνικό περίπτερο, έκτασης 2.200 τ.μ., και διαρθρωμένο σε 6 αίθουσες για να αναδείξει τον πλούτο, την ποιότητα και την εξωστρέφεια της ελληνικής παραγωγής τροφίμων και ποτών.
Για τη οργάνωση της εθνικής συμμετοχής η Enterprise Greece συνεργάζεται στενά με τις Περιφέρειες Αττικής, Δυτικής Ελλάδας, Δυτικής Μακεδονίας, Ηπείρου, Θεσσαλίας και Στερεάς Ελλάδας, διαμορφώνοντας μια αντιπροσωπευτική, ενιαία και υψηλής αισθητικής παρουσία που αποτυπώνει τη γεωγραφική και παραγωγική ποικιλομορφία της χώρας.
Στο πλαίσιο της έκθεσης θα υλοποιηθεί ένα ολοκληρωμένο πρόγραμμα προβολής της ελληνικής συμμετοχής και της ελληνικής γαστρονομίας το οποίο θα περιλαμβάνει στοχευμένες διαφημιστικές ενέργειες, καθώς και ζωντανές γευστικές παρουσιάσεις με ελληνικά προϊόντα. Μέσα από αυτές τις δράσεις η Ελλάδα θα αναδείξει τη μοναδικότητα των γεύσεών της, την αυθεντικότητα των πρώτων υλών και τη σύγχρονη δυναμική των ελληνικών επιχειρήσεων.
Η διοργάνωση πραγματοποιείται σε μια θετική συγκυρία για τον ελληνικό αγροδιατροφικό τομέα, καθώς οι εξαγωγές αγροτικών προϊόντων, τροφίμων και ποτών της χώρας κατέγραψαν νέο ιστορικό υψηλό τους πρώτους επτά μήνες του 2026, ανερχόμενες σε €7,44 δισ. και σημειώνοντας αύξηση 6,2% σε σχέση με την αντίστοιχη περίοδο του 2025. Η εξέλιξη αυτή επιβεβαιώνει τη διαρκώς αυξανόμενη διεθνή ζήτηση για τα ελληνικά προϊόντα και τη σταθερή ενίσχυση της παρουσίας τους στις διεθνείς αγορές.
Η Enterprise Greece φιλοδοξεί η εθνική συμμετοχή στη SIAL Paris 2026 να αποτελέσει σημείο αναφοράς για την προβολή της ελληνικής παραγωγής, συμβάλλοντας στη δημιουργία νέων εμπορικών συνεργασιών, στην περαιτέρω διεύρυνση της παρουσίας των ελληνικών επιχειρήσεων στις αγορές του εξωτερικού και στην ενίσχυση της διεθνούς εικόνας της Ελλάδας ως παραγωγού ποιοτικών και καινοτόμων προϊόντων διατροφής.
Η SIAL Paris συγκεντρώνει περισσότερους από 8.000 εκθέτες και 170.000 εμπορικούς επισκέπτες από όλον τον κόσμο, προσφέροντας ένα μοναδικό διεθνές βήμα για την ανάπτυξη συνεργασιών και την ενίσχυση της εξαγωγικής δραστηριότητας.
Enterprise Greece
Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

